དེ་ལ་སྡེ་དགེའི་བྲོ་ཆེན་ཞེས་གྲགས་པ་འདིའི་བྱུང་ཁུངས་ནི།སྔོན་དུས་སུ་མདོ་ཁམས་སྡེ་དགེའི་ཡུལ་འདིར་གྱིམ་ཤོད་གླིང་གི་མངའ་སྡེ་ཡིན་པ་རྒྱལ་རབས་ལོ་རྒྱུས་རྣམས་གཅིག་མཚུངས་ཡིན་ཞིང༌།དེ་ནས་སྡེ་དགེའི་རྒྱལ་རབས་ཀྱི་ཐོག་མ་བོ་ཐར་བཀྲ་ཤིས་སེངྒེའི་རྣམ་དཔྱོད་ཀྱི་ཐབས་ལས་བུ་མོ་སྐྱེ་གཟུགས་མཚར་བ་ཞིག་སྐྱེས་པ་ལྕང་ར་གླིང་ཆེན་པོ་བདག་དྲུང་གི་བཙུན་མོར་བཞེས་པའི་མོ་རིན་དུ་ཟིལ་རྒྱུད་ས་སྡེ་ཁག་ཅིག་སྡེ་དགེས་བདག་ཏུ་བཟུང་བ་དང༌།དེ་ནས་སྡེ་དགེའི་ཁྲི་རབས་ཀྱི་ཐོག་མ་བླ་ཆེན་བྱམས་པ་ཕུན་ཚོགས་ཀྱིས་དྲག་པོའི་དམག་གི་གཡུལ་བཤམས་པ་ལས་སྔོན་གླིང་གི་ཆབ་འབངས་རྫོང་ཆེན་བཅོ་བརྒྱད་པོ་མངའ་འོག་ཏུ་བསྡུས་པ་ལས་རྟེན་ལ་བརྟེན་པའི་ཐ་སྙད་ཁྱབ་བརྡལ་དུ་སོང་སྟེ་ཡུལ་འདིར་སྡེ་དགེ་ཞེས་པའི་གྲགས་པ་བླ་ན་མཐོ་ཡང༌།ཡུལ་སྲོལ་གོམས་གཤིས་དང་།བྲོ་གླུ་གར་གསུམ་སོགས་དམངས་སྲོལ་གྱི་རིགས་རྣམས་ནི་སྔོན་གླིང་གི་དུས་ལྟར་ལས་འགྱུར་བ་ཆེར་མ་བྱུང་བས་སྡེ་དགེའི་བྲོ་ཆེན་གྱི་ཁུངས་ནི་གླིང་བྲོ་ལ་ཐུག་པ་ཡིན་ཞིང༌།གླིང་སྒྲུང་དུ་གླིང་གི་བྲོ་ར་ཡིད་འཕྲོག་པད་དཀར་ཕྲེང་མཛེས་ཞེས་གྲགས་པའི་ལྷ་ཡི་གར་ཆས་ཀྱིས་བརྒྱན་པའི་འཁྲབ་གཞུང་སོགས་བཞུགས་ཤིང༌།སྡེ་དགེའི་གཉེར་ཕྱག་མདུན་ཧོར་རྣམས་ཀྱིས་ལོ་ལྟར་ཆས་འགྲིགས་ཀྱིས་མངའ་བདག་རྒྱལ་པོ་དབུ་བཞུགས་པའི་སྔོན་དུ་སྡེ་དགེའི་བྲོ་ཆེན་ནམ་མདུན་བྲོར་གྲགས་པ་མཆོད་སྤྲིན་དུ་སྤྲོ་དགོས་པ་དང༌།སྡེ་དགེའི་མངའ་ཁོངས་སུ་བྲོ་ཁྲལ་སྤྲོད་མི་སྡེ་དུད་ལོགས་སུ་བཀོད་སྒྲིག་བྱས་ཡོད་པ་དེ་དག་གིས་ལོ་ལྟར་བྲོ་ཁྲལ་སྤྲོད་དགོས་ཤིང་།དེ་དག་གི་ནང་དུ་གླུ་གར་སོགས་དམངས་རྩོམ་རིག་པའི་ཤེས་བྱ་ལ་ཕུལ་དུ་བྱུང་བའི་མཁས་པ་ཡང་མང་པོ་བྱུང་སྟེ་དེ་རྣམས་ཀྱིས་བརྩམས་པའི་བྲོ་གཞས་ཀྱང་ཡོད་པ་སྟེ།དཔེར་ན་གནམ་ཨ་སྔོན་ཡག་ལེ་བསང་ཆེན་བསང་ར་དང༌།ལྷ་ས་དག་པའི་ཞིང་ཁམས་ལྟ་བུ་དྲྭ་སྒང་མཆོག་སྤྲུལ་འཇམ་དབྱངས་ཀུན་དགའ་རྣམ་རྒྱལ་གྱིས་མཛད་པ་དང༌།རྟ་ཕོ་རྐྱང་ཕྲུག་ཁ་སྐྱ་ལྟ་བུ་འབྲི་ཆུ་ནུབ་རྒྱུད་ཀྱི་བཀའ་ཡི་མདུན་ན་འདོན་ཆེན་པོ་ར་རུ་ཚེ་མཁྱེན་གྱིས་མཛད་པ་དང༌།མགོ་རྨོག་དཀར་གཅིག་ལ་དར་འཕྲུ་བརྒྱད་ཅེས་པ་དང༌།མར་གྱི་རྒྱ་ཤོད་གཤིས་པ་ལྟ་བུ་ར་རུ་བསྟན་འཛིན་རྣམ་རྒྱལ་དུ་གྲགས་པས་མཛད་པ་ཡིན་ཞིང༌།མར་གྱི་རྒྱ་ཤོད་གཤིས་པའང་མདུན་ར་རུ་ཚང་གི་ཁྱིམ་གཞིས་ཀྱི་མདུན་ཕྱོགས་སུ་ཡོད་པའི་ས་མིང་ཞིག་ཡིན་ལ།མི་རྗེ་འདི་ཉིད་དགྲ་ལ་ཆས་སྐབས།བོའུ་དཔའ་མི་ལུང་བཞི་ཐོག་ཡིན་གོ།ང་ར་རུ་བསྟན་རྣམ་འབྲུག་ཡིན་གོ།རྟ་ཨ་རྒོད་གྲ་འཛི་གློག་ཡིན་གོ།ངེད་ཐོག་འབྲུག་གློག་གསུམ་འཛོམ་ས་ལ།།དགྲ་མི་ཐུབ་བསམ་པ་སེམས་ལ་མེད།།ཅེས་གླུ་རྒྱངས་མཛད་པས་མཚོན་རྣམ་དཔྱོད་རིག་འཕྲུལ་སྟོབས་རྩལ་སོགས་གང་གིས་ཀྱང་གཞན་འགྲན་མེད་པ་ཞིག་ཏུ་བཞུགས་པའོ།།